สถิตย์เดินหน้าทุจริต‘ยาสูบ’  ดึงดีเอสไอร่วม
&nbsp;
18 ส.ค. 2554

โพสต์ทูเดย์ — ปลัดยุติธรรมเผยคลังขอให้ประสานสหรัฐ เล็งให้ดีเอสไอปปท.สอบข้อเท็จจริง 
นายกิตติพงษ์ กิตยารักษ์ ปลัดกระทรวงยุติธรรม เปิดเผยว่า ได้รับการประสานงานจากนายสถิตย์ ลิ่มพงศ์พันธุ์ ปลัดกระทรวงการคลัง เพื่อขอตรวจสอบว่าการรับสินบนของพนักงานโรงงานยาสูบจากบริษัทผู้ค้าใบยาของสหรัฐอเมริกา 64 ล้านบาท เข้าข่ายความผิดทางกฎหมายของต่างประเทศในข้อหาใด มีผลเกี่ยวข้องเป็นความผิดตามกฎหมายไทยอย่างไร เพื่อนำเรื่องนี้เข้าสู่กระบวนการทางกฎหมาย และขอให้ประสานงานกับสหรัฐเพื่อเอาผิดกับผู้ที่เกี่ยวข้องในโรงงานยาสูบ
ทั้งนี้ นายสถิตย์ได้มอบหมายให้ น.ส.สุภา ปิยะจิตติ ผู้อำนวยการสำนักงานคณะกรรมการรัฐวิสาหกิจเป็นตัวแทนเข้าหารือกับนายวิศิษฏ์ วิศิษฏ์สรอรรถ รองปลัดกระทรวงยุติธรรม 
นายธาริต เพ็งดิษฐ์ อธิบดีกรมสอบสวนคดีพิเศษ (ดีเอสไอ) กล่าวว่า ได้รับแจ้งจากปลัดกระทรวงยุติธรรมว่า จะให้ช่วยเข้าไปตรวจสอบและประสานข้อมูลกับกระทรวงยุติธรรมสหรัฐ โดยสำนักงานป้องกันและปราบปรามการทุจริตในภาครัฐ(ปปท.) จะตรวจสอบข้อเท็จจริงในกรณีที่มีพนักงานของรัฐแล้วไปมีส่วนเกี่ยวข้องหรือไม่ ส่วนดีเอสไอจะสอบสวนเพื่อดำเนินคดีทางความผิดอาญาอย่างไร